
RAPORT 

asupra propunerii legislative pentru modificarea şi completarea Legii nr.334 din 17 iulie 2006 privind finanţarea activităţii partidelor politice şi a campaniilor electorale
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativa pentru modificarea şi completarea Legii 334 din 17 iulie 2006 privind finanţarea activităţii partidelor politice şi a campaniilor electorale, trimisă cu adresa nr. Plx 805 din 29 noiembrie 2010 şi înregistrată cu nr. 31/1195 din              2 decembrie 2010.
Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera  Deputaţilor este Cameră decizională.

Consiliul Legislativ a avizat favorabil, cu observaţii şi propuneri iniţiativa legislativă, conform avizului nr. 815 din 28 iunie 2010.
Comisia pentru buget finanţe si bănci a avizat negativ propunerea legislativă, conform avizului nr. 694  din 21 februarie 2011.
Guvernul, prin punctul de vedere transmis, consideră că Parlamentul este singurul în măsură să se pronunţe asupra adoptării acestei propuneri legislative. 
Propunerea legislativă are ca are ca obiect de reglementare modificarea Legii nr. 334/2006 privind finanţarea activităţii partidelor politice şi a campaniilor electorale, in sensul suspendării pe o perioada de un an de zile a subvenţiilor acordate anual de la bugetul de stat partidelor, formaţiunilor si alianţelor politice.
În temeiul prevederilor art. 61 din Regulamentul Camerei Deputaţilor, membrii Comisiei au examinat iniţiativa legislativă în şedinţa din data de 19 februarie 2013.
Din numărul total de 27 de membri ai Comisiei juridice, de disciplină şi imunităţi au participat la şedinţă 22 de deputaţi.    
În urma dezbaterii şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea si completarea Legii 334 din 17 iulie 2006 privind finanţarea activităţii partidelor politice şi a campaniilor electorale, întrucât aceasta ridica unele probleme sub aspectul respectării rigorilor tehnicii legislative prevăzute de Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare. Având în vedere că obiectul propunerii legislative constă în suspendarea aplicării dispoziţiilor art. 14 alin. (1) şi art. 17 din Legea nr. 334/2006, se impunea ca iniţiativa legislativă să constituie act de sine stătător, nu modificator, care să cuprindă dispoziţiile care privesc suspendarea prevederilor menţionate.
În raport de obiectul şi conţinutul său, propunerea legislativă face parte din categoria legilor ordinare.

         PREŞEDINTE,                                            SECRETAR,                                                                                            

